'Wat Dit Vat' met Loki Rothman binnekort op die kassie!
Updated Sept. 23, 2021, 12:27 p.m. | By Scenic Drive With Rian
Eers het dit begin met 'n Instagram-inskrywing. En nou probeer Loki Rothman hierdie sosiale eksperiment op nasionale televisie.
kykNET se nuwe realiteitsreeks 'Wat Dit Vat' beloof hope pret en vermaak.
LEES: KYK: 'Kaalgat Karel' is die humoristiese verhaal van 'n dertigjarige kaalnaeler
Rothman het vroeër die jaar 'n video gedeel op sosiale media waar hy sy volgelinge gevra het of hulle dink hy moet sy jarelange vriend Pieter-Niel Muller in 'n popster verander.
Die terugvoer was toe so oorweldigend dat Loki sy volgelinge saam op 'n reis vat waar hy Pieter-Niel van logistieke bestuurder na popster verander. En nie lank daarna nie, is 'n televisieprogram daaruit gebore!
Nou is Rothman tesame met die vervaardigers van die program, besig om drie Jan Allemans met net genoeg talent om 'n noot te hou, te omskep in 'n ster. Rothman het deelnemers op sy Instagram gevra om in te skryf vir die program.
LEES: Nataniël en Emsie Schoeman deel COVID-19-etiket
"Ek daag myself uit as musiekvervaardiger met hierdie eksperiment waar ons kyk of ons enige persoon ongeag van talent of looks in 'n popster te kan verander. Ek is in die diepkant gegooi om die aanbieder ook te wees van die program. Dis 'n eerste vir my, maar dis 'n lekker uitdaging. Ek glo sterk 'n mens groei nooit as jy in jou gemaksone bly nie. So hier's ek nou van kitaarspeler na op jou kassie," skerts Rothman
Vervaardiger Jaco Nothnagel verduidelik dat die drie deelnemers deur die hele proses gevat word – van die eerste keer in 'n studio tot die beplanning van hul nuwe look.
LEES: LUISTER: Patricia Lewis is terug met nuwe liedjie na 11-jaar
Elk van die deelnemers kry hul eie musiekvideo wat in die laaste episode van die reeks uitgesaai word.
Loki gesels ook op Zoom met verskeie bekendes in die bedryf en vra eenvoudig: "Wat vat dit om 'n popster te maak?" Hierdie kenners gee ook advies uit persoonlike ervaring oor verskeie onderwerpe wat dan deurgans gevleg word met die inhoud van die program.
Van die bekende gesigte na wie kykers kan uitsien is Arno Carstens, Leah, Francois van Coke, Elandré, David Kramer, Kurt Darren en Riana Nel.